Objava vloge za spremembo specifikacije za ime v vinskem sektorju v skladu s členom 105 Uredbe (EU) št. 1308/2013 Evropskega parlamenta in Sveta

(2022/C 170/10)

V skladu s členom 98 Uredbe (EU) št. 1308/2013 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo v dveh mesecih od datuma te objave.

VLOGA ZA SPREMEMBO SPECIFIKACIJE PROIZVODA

„Roero“

PDO-IT-A1261-AM03

Datum vloge: 19. julij 2018

1. Predpisi, ki se uporabijo za spremembo

Člen 105 Uredbe (EU) št. 1308/2013 – sprememba, ki ni manjša

2. Opis spremembe in razlogi zanjo

2.1. Določbe o označevanju

Za vrsti vina „Roero“ arneis in peneče „Roero“ arneis se lahko ime označbe uporablja tudi samostojno, ne da bi se določila sorta vinske trte, tj. roero ali roero arneis in roero spumante ali roero arneis spumante.

Ta sprememba odraža namero proizvajalcev, da bolje promovirajo ime označbe in navedbo območja proizvodnje, tudi v zvezi z belimi vini, pridelanimi iz grozdja arneis, v skladu z že veljavnimi določbami za vrsto rdečega vina „Roero“ iz grozdja nebbiolo.

Spremenjeni so bili točka 9 (Dodatni pogoji) enotnega dokumenta ter člena 1 in 7 specifikacije proizvoda.

2.2. Označbe in vina

Uvedba vrste vina „Roero“ / „Roero“ arneis „riserva“ – kategorije 1 vino

Proizvajalci so želeli izkoristiti primernost za staranje vin z ZOP „Roero“, proizvedenih iz grozdja sorte arneis, ki se splošno razširjena na območju proizvodnje. To izraža vse večji trend med proizvajalci tega vina v zadnjih letih, hkrati pa jim omogoča, da razširijo ponudbo vin, ki so na voljo potrošnikom.

Spremenjeni so točka 4 (Opis vin) enotnega dokumenta ter členi 1, 2, 4, 5 in 6 specifikacije proizvoda.

2.3. Pridelovalna površina

Gre za redakcijsko spremembo, ki vključuje podrobnejši opis meja proizvodnega območja. Besedilo „dokler ne doseže pokrajinske ceste Piobesi d’Alba–Guarene“ je nadomeščeno z besedilom „dokler ne doseže pokrajinske ceste SP 10. Nadaljuje se po tej cesti do križišča z regionalno cesto SR 29, ki ji sledi proti severu do meje z občino Corneliano d’Alba-Guarene, tej pa sledi, dokler se ne pridruži pokrajinski cesti SP 171.“

To je natančnejša razmejitev območja proizvodnje, ki ne pomeni spremembe ali razširitve samega območja.

Spremenjena sta točka 6 (Razmejeno geografsko območje) enotnega dokumenta in člen 3 (Območje proizvodnje grozdja) specifikacije proizvoda.

2.4. Vinogradniške prakse

(a) Besede „višina: največ 400 m nadmorske višine“ so črtane.

Meja nadmorske višine za vinsko trto na 400 m nadmorske višine je bila črtana, ker takšne višine niso ugotovljene na območju proizvodnje; zato se je za zagotovitev, da specifikacija odraža dejansko stanje, zdelo ustrezneje črtati ta sklic.

Spremeni se člen 4(2) specifikacije proizvoda.

(b) Omejitve glede sistemov usposabljanja in obrezovanja, ki se uporabljajo, so črtane, saj se lahko poleg tradicionalnih metod vertikalnega oblikovanja v špalir in obrezovanja v rez na reznik (Guyot), uporabljajo tudi drugi sistemi za proizvodnjo kakovostnega grozdja v količinah, določenih v specifikaciji proizvoda.

Agronomske in vinogradniške prakse so se z leti razvile in proizvajalci so ugotovili, da je zlasti sorto arneis mogoče uspešno gojiti tudi z uporabo drugačnih rezi od tistih, ki so trenutno dovoljene, in ki omogočajo pridelavo grozdja z idealnimi lastnostmi za proizvodnjo kakovostnih vin z ZOP „Roero“. Proizvajalci lahko sprejmejo prakse, za katere menijo, da so najprimernejše za izboljšanje kakovosti grozdja in vina, ki ga proizvajajo.

Spremeni se člen 4(2) specifikacije proizvoda.

(c) Nujno namakanje je dovoljeno.

Zaradi podnebnih sprememb v zadnjih letih in tudi zaradi dejstva, da so tla na območju Roera pretežno peščena, je smiselno vključiti to možnost, da bi se izognili težavam zaradi pomanjkanja vode, zlasti pri mlajših rastlinah.

Spremenjen je bil člen 4 specifikacije proizvoda.

2.5. Pravila o pridelavi vina

Dodana so obvezna obdobja zorenja za (bele) vrste vina „Roero“ z izrazom „riserva“ (16 mesecev) in z dodatno geografsko označbo (4 mesece).

Na podlagi izkušenj proizvajalcev je bilo določeno najkrajše obdobje staranja glede na značilnosti odličnosti, ki jih nameravajo uporabiti za razvrščanje teh vin.

Spremeni se člen 5 (Pravila o pridelavi vina) specifikacije proizvoda.

2.6. Opis vina – značilnosti ob porabi

Za vrsti vina „Roero“ / Roero„ arneis“, kategorije 1 vino, sta se povečali vrednosti za najmanjši volumenski delež skupnega alkohola in najmanjši ekstrakt brez sladkorja, opisniki barve pa so razširjeni.

Te spremembe temeljijo na rezultatih analiz, opravljenih na vinih, proizvedenih v zadnjih petih letih, in so povezane s posledicami podnebnih sprememb, zlasti z višjimi temperaturami, saj je bilo ugotovljeno splošno in stalno naraščanje najnižjih temperatur, kar vpliva na moč grozdja in koncentracijo ekstraktov.

Zaradi teh pogojev se je najmanjši delež skupnega alkohola povečal z 11 vol. % na 12 vol. %, najmanjši ekstrakt brez sladkorja pa se je povečal s 15 g/l na 15,50 g/l za vrsti vina „Roero“ / „Roero“ arneis, tudi „riserva“.

— Razpon barv je bil razširjen iz „slamnato rumene“ na „slamnato rumeno do zlato rumene“, saj lahko višje koncentracije ekstraktov in morebitno rafiniranje ali staranje v lesenih sodih povzročijo vina z bolj raznolikimi barvnimi odtenki.

— Razširjeni so opisi vrst rdečega in belega vina „Roero“ (kategorija 1 vino), ki vsebujejo natančnejše sklice na njihovo aromo ob sprostitvi v prodajo.

Spremenjeni sta točka 6 specifikacije proizvoda in točka 4 (Opis vina) enotnega dokumenta.

2.7. Določbe o označevanju

V skladu z veljavno zakonodajo je na nalepko mogoče vključiti imena dodatnih geografskih enot, ki se nanašajo na občine, dele občin ali krajev, opredeljene v zemljiškem katastru.

Po skrbnem izboru zadevnih območij je bil namen bolje opredeliti izvor vina in tako okrepiti njegovo povezavo z območjem z uporabo manjših geografskih enot, ki so opredeljene v zemljiški knjigi in se nahajajo na razmejenem območju proizvodnje.

Spremenjeni sta točka 7 specifikacije proizvoda in točka 9 (Dodatni pogoji) enotnega dokumenta.

2.8. Embalaža

(a) Na embalaži vin z DOCG „Roero“ so namesto izključenih prostornin navedene vse dovoljene prostornine.

Dovoljene prostornine so navedene zaradi jasnosti.

Spremenjen je bil člen 8 specifikacije proizvoda.

(b) Za embalažo vin z DOCG „Roero“ so primerni vsi sistemi zapiranja, ki jih določata veljavna nacionalna zakonodaja in zakonodaja EU, razen kronski in navojni zamaški, ki so v celoti izdelani iz plastike.

Proizvajalci lahko uporabljajo kateri koli sistem zapiranja, predviden v veljavni nacionalni zakonodaji in zakonodaji EU, razen kronskih in navojnih zamaškov, ki so v celoti izdelani iz plastike, saj se ti štejejo za manj primerne za podobo proizvoda s tradicionalno oznako DOCG.

Spremenjen je bil člen 8 specifikacije proizvoda.

2.9. Kategorije proizvodov vinske trte

Kategorija 4 peneče vino je bila nadomeščena s kategorijo 5 kakovostno peneče vino.

Sprememba je povezana z dejanskim stanjem proizvodnje na območju in odraža resnično raven kakovosti te proizvodnje. Peneča vina z DOCG „Roero“ se že proizvajajo v skladu s posebnimi zahtevami in značilnostmi vin iz kategorije kakovostno peneče vino, kot so naravni delež alkohola v grozdju, način pridelave in nadtlak, v skladu z zahtevami, ki jih za to kategorijo proizvodov določa veljavna zakonodaja.

Spremenjeni so členi 3 (Kategorije proizvodov vinske trte), 4 (Opis vina) in 8 (Povezava z okoljem) enotnega dokumenta ter členi od 1 do 6 in 9 specifikacije proizvoda.

2.10. Povezava z okoljem

Vzročna povezava med geografskim območjem in kakovostjo ali značilnostmi proizvoda je dopolnjena in izboljšana glede na pridelana vina in vpliv človeških dejavnikov.

Člen 9 specifikacije proizvoda in točka 8 enotnega dokumenta sta spremenjena.

2.11. Redakcijske spremembe

V členu 5 specifikacije je popravljenih več zgolj tipografskih napak v zvezi z začetkom obdobja staranja vin. Besedilo: „Belo vino ‚Roero riserva‘ z dodatnim geografskim sklicem: 16 mesecev po 1. novembru leta, v katerem je bilo grozdje potrgano“, je bilo popravljeno na naslednji način:

„Belo vino ‚Roero riserva‘, tudi z dodatnim geografskim sklicem: 16 mesecev po 1. novembru leta, v katerem je bilo grozdje potrgano“.

V zvezi s časom, ko se vina dajo v prodajo, se v besedilu: „Belo vino ‚Roero‘ tudi z dodatnim geografskim sklicem: od 1. marca prvega leta po trgatvi“ črta beseda „tudi“, saj ta pogoj velja samo za belo vino „Roero“ z dodatnim geografskim sklicem.

V členu 6 specifikacije je črtan naslednji odstavek, saj ni več v skladu z veljavno zakonodajo: „4. Ministrstvo za kmetijsko politiko – Nacionalni odbor za zaščito in uporabo označb porekla in tipičnih geografskih označb – lahko po svoji presoji z odlokom spremeni zgoraj navedene minimalne meje in izvleček brez sladkorja.“

Besede „najmanjši volumenski delež naravnega alkohola“ so nadomeščene s pravilnim besedilom „najmanjši volumenski delež skupnega alkohola“.

V členu 7 (Opis in predstavitev) specifikacije proizvoda je dodano sklicevanje na nacionalne določbe o uporabi izraza „vigna“.

V Prilogi 2 k specifikaciji je popravljena napaka v seznamu dodatnih geografskih enot, kjer je bila občina Guarene napačno zapisna kot „Guarente“.

V enotnem dokumentu so črtani sklici na zunanje dokumente kot priloge k specifikaciji.

V enotnem dokumentu so posodobljeni nekateri kontaktni podatki v točki „Druge informacije“.

ENOTNI DOKUMENT

1. Ime proizvoda

Roero

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

5. Kakovostno peneče vino

4. Opis vina

„Roero“, tudi z izrazom „riserva“, – kategorija 1 vino

Rdeče vino „Roero“ je pridobljeno z vinifikacijo grozdja sorte nebbiolo.

Barva: rubinasto rdeča ali granatna

Vonj: značilen, saden, včasih s pridihom rdečega sadja, kot so češnja, višnja, maline, robide in črni ribez, ali s pikantnimi notami, po možnosti s pridihom lesa

Okus: suh, polnega telesa, harmoničen in morda taničen

Najmanjši volumenski delež skupnega alkohola: 12,50 %

Najmanjši ekstrakt brez sladkorja: 22,00 g/l.

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12,5 Najnižja vsebnost skupnih kislin 4,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

„Roero“ / „Roero“ arneis, tudi z izrazom „riserva“ in „vigna“, – kategorija 1 vino

Belo vino „Roero“, tudi z izrazom „riserva“ in/ali „vigna“, se prideluje z vinifikacijo grozdja arneis, tj. bele sorte lokalne vinske trte.

Barva: od slamnato rumene do zlatorumene

Vonj: nežen, izrazit, včasih s subtilno in elegantno aromo, ki spominja na bele cvetove, s pridihom svežega sadja, od jabolk do breskev in lešnikov, morda s pridihom lesa;

Okus: suh, eleganten, harmoničen

Najmanjši volumenski delež skupnega alkohola: 12,00 %

Najmanjši ekstrakt brez sladkorja: 15,50 g/l.

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12,0 Najnižja vsebnost skupnih kislin 4,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

Peneče vino „Roero“ / „Roero“ arneis – kategorija 5 kakovostno peneče vino

Peneče vino „Roero“ se prideluje z vinifikacijo grozdja arneis, tj. bele sorte lokalne vinske trte.

Pena: nežna in obstojna

Barva: različno intenzivna slamnato rumena.

Vonj: nežen, svež, morda s pridihom, ki spominja na kvas, krušno skorjo in vaniljo;

Okus: od popolnoma suhega do sladkega; eleganten, harmoničen

Najmanjši volumenski delež skupnega alkohola: 11,50 %

Najmanjši ekstrakt brez sladkorja: 15,00 g/l.

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 10,5 Najnižja vsebnost skupnih kislin 5,0 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

(a) Osnovni enološki postopki

–

(b) Največji donosi

„Roero“

56 hektolitrov na hektar

„Roero“ arneis, tudi peneče vino

70 hektolitrov na hektar

6. Razmejeno geografsko območje

Vino „Roero“ se prideluje v 19 občinah na levem bregu reke Tanaro v istoimenskem območju Roero v pokrajini Cuneo.

Območje pridelave grozdja vključuje vsa zemljišča območja Roero, primerna za zagotavljanje lastnosti vina, opisanih v tej specifikaciji.

To območje pokrajine Cuneo zajema celotno upravno ozemlje občin Canale, Corneliano d’Alba, Piobesi d’Alba in Vezza d’Alba ter del občin Baldissero d’Alba, Castagnito, Castellinaldo, Govone, Guarene, Magliano Alfieri, Montà, Montaldo Roero, Monteu Roero, Monticello d’Alba, Pocapaglia, Priocca, S. Vittoria d’Alba, S. Stefano Roero in Sommariva Perno.

Meje tega območja so opredeljene tako: razmejitvena črta, ki izhaja iz presečišča meja med pokrajinama Asti in Cuneo ter občinama Priocca in Canale, poteka severno vzdolž pokrajinske meje med pokrajinama Cuneo in Asti do križišča Gianoglio (nadmorska višina 350 m) v občini Montà d’Alba. Nato se priključi pokrajinski cesti, ki vodi do mlečne kmetije Sterlotti in sledi cesti San Vito do križišča s cesto Colle di Cadibona (državna cesta št. 29).

Razmejitvena črta sovpada z državno cesto do mostu čez reko Rollandi, nato sledi potoku do sotočja z reko Prasanino in gre navzgor do reke Prasanino do nadmorske višine 303 m, nato pa do nadmorske višine 310 m. Pokrajinski cesti sledi do cerkve Madonna delle Grazie, do nadmorskih višin 315, 316 in 335 m, mlečne kmetije Perona, nato sledi kolovozu ob reki Campetto do križišča s pokrajinsko cesto Valle San Lorenzo-–Santo Stefano na nadmorski višini 313 m.

Gre po cesti v smeri proti občini Santo Stefano Roero do kolovoza do mlečne kmetije Beggioni, ki jo prečka, po cesti do mlečne kmetije Molli (376 m) in vse do reke Prella. Po tej reki se spusti do kolovoza, po katerem se vrne do mlečne kmetije Furinetti in Audana (nadmorska višina 381 m) do nadmorske višine 336 m. Po pokrajinski cesti Roero se nadaljuje po dolini Serramiana na nadmorski višini 360 m. Pridruži se cesti v dolino Canemorto (nadmorska višina 362 m), kateri sledi do občine Baldissero (410 m).

Zahodno od občine Baldissero poteka razmejitvena črta po grebenu na nadmorski višini 402–394 m do občinske meje Baldissero-Sommariva Perno na nadmorski višini 417 m, po kateri se spusti do nadmorske višine 402 m.

Od tu teče prek posesti Villa di Sommariva, skozi predela Bocche dei Garbine in Bocche della Merla do nadmorske višine 429 m, kjer prečka občinsko mejo Pocapaglia-Sommariva Perno.

Nato poteka naravnost na nadmorskih višinah 422 in 408 m ter naprej skozi predel Bocche della Ghia do naselja San Sebastiano (nadmorska višina 391 m).

Od tam sledi občinski cesti Pocapaglia, zavije levo in se spušča ob reki Meinina, kjer pride do reke Gera in ji sledi vse do železniške proge Alba–Bra, po črti proti vzhodu do občinske meje Monticello d’Alba-Alba blizu mesta Piane Biglini. Od tam poteka severno po občinskih mejah Monticello d’Alba-Alba, Corneliano d’Alba-Alba, Piobesi d’Alba-Alba, Piobesi d’Alba-Guarene in Corneliano d’Alba-Guarene, dokler ne doseže pokrajinske ceste SP 10. Nadaljuje se po tej cesti do križišča z regionalno cesto SR 29, ki ji sledi proti severu do meje z občino Corneliano d’Alba-Guarene, tej pa sledi, dokler se ne pridruži pokrajinski cesti SP 171. Od tam razmejitvena črta sledi pokrajinski cesti do vasi Guarene, prečka obvoznico in se sreča z občinsko cesto San Stefano na nadmorski višini 288 m. Nato sledi lokalni cesti Maso in lokalni cesti Morrone do naselja Cà del Rio (165 m), vse do pokrajinske ceste do občine Castagnito in potem tej cesti, dokler se ne sreča z občinsko cesto San Carlo della Serra. Nadaljuje mimo višinske oznake 214 m in sledi občinski cesti San Pietro do zaselka Moisa. Sledi občinski cesti Moisa do križišča s cesto Santa Maria blizu cerkve z istim imenom, na nadmorski višini 196 m. Nato sledi občinski cesti do pokopališča do občinske ceste Leschea, mimo višinskih oznak 200 m in 193 m do oznake 244 m, kjer se sreča s pokrajinsko cesto Castellinaldo–Priocca–Magliano, tej pa sledi mimo oznake 269 m v bližini kmetije San Michele do križišča s pokrajinsko cesto Magliano Alfieri–Priocca. Od tam poteka proti severovzhodu po pokrajinski cesti Priocca skozi vasi San Bernardo in San Vittore do oznake 213 m, kjer se sreča s pokrajinsko cesto 2 (prej 231). Tej sledi proti severovzhodu do križišča s pokrajinsko cesto Priocca–Govone, ki poteka skozi vasici San Pietro in Via Piana do pokopališča Govone. Od tam poteka severozahodno, za kratek čas po občinski cesti Craviano blizu višinske oznake 253 m, nato pa po občinski cesti Bricco Genepreto, mimo vasi San Rocca in kmetije Monte Bertolo, do občinske meje Cuneo-Asti. Ob tej meji se nadaljuje proti zahodu do križišča z mejama občin Priocca in Canale.

7. Glavne sorte vinske trte

Arneis B.

Nebbiolo N.

8. Opis povezav

8.1. ZOP „Roero“ – Informacije o geografskem območju

Vinorodno območje Roero se razteza vzdolž levega brega reke Tanaro, v 19 občinah, kjer se v glavnem gojita dve sorti vinske trte: nebbiolo in arneis. Za Roero je značilna tvorba kamnin, povezana z geološkim pojavom, znanim kot „zajem Tanaro“, kar pomeni spremembo toka reke, ki jo povzroča gibanje zemeljske skorje. Ta poseben razvoj je privedel do izmeničnih plasti peska, gline in apnenca, ki se lahko mešajo na različne načine, odvisno od območja. Tla na tem območju so zato posledica razpada in ponovnega mešanja prekrivajočih se slojev iz različnih virov, ki so bili v preteklosti odloženi na kristalno dno antičnega notranjega morja, kasneje imenovano Padski zaliv. Vinogradi so gričevnati, v primeru rdečih vin izključno z južnimi pobočji. Za bela vina je dovoljena tudi izpostavljenost severu.

8.2. Podrobnosti o kakovosti ali značilnostih proizvoda, ki so bistveno ali izključno posledica geografskega okolja

Kombinacija tal je odločilna za vina, ki prihajajo s tega območja; večja prisotnost peska daje sveža, elegantna vina s subtilnimi aromami, glina vpliva na barvo vin, apnenec pa na njihove fine arome.

Rdeča vina kategorije 1 vino so pridelana iz grozdja sorte nebbiolo, ki se prideluje predvsem na južnih pobočjih in je dobro prilagojena revnejšim ter bolj peščenim tlom na najbolj strmih pobočjih. Specifično območje (terroir) igra ključno vlogo, saj že od samega začetka določa rast in zrelost grozdja, ki se razvije iz sveže in nežne osnove, zaradi česar vina dobijo živo rubinasto rdečo barvo, ki se pri staranju preliva v granatno barvo. Nos zazna arome rdečega sadja, kot so češnje, višnje, maline, robide in črni ribez, ki jih včasih spremljajo žametni tanini ali pikantne note, zlasti pri vinu „riserva“ ali drugače staranem vinu.

Bela vina „Roero“ kategorije 1 vino in kakovostnega penečega vina 5 so proizvedena iz belega grozdja sorte arneis, pridelanega na pobočjih, obrnjenih proti jugu, in na hladnejših območjih, obrnjenih proti severu. Grozdje arneis uspeva na suhih tleh iz peščenjaka pokrajine Roero, ki so ohlapna in prepustna s peščenimi plastmi, razčlenjenimi po laporjih, zaradi česar imajo vina subtilne in elegantne arome, ki spominjajo na belo cvetje ali sveže sadje, kot so jabolka in breskve ali lešniki. Zaradi značilnosti sorte arneis, ki uspeva na tej zemlji, so peneča vina nežna, sadna in sveža, z dobro kislostjo zaradi razlik v dnevnih in nočnih temperaturah ter usmerjenosti nekaterih vinogradov na sever.

8.3. Vzročna povezava med elementi geografskega območja iz oddelkov 8.1 in 8.2 ter človeškimi dejavniki

Tradicionalni sorti vinske trte arneis in nebbiolo, ki jih najdemo na tem območju, sta zasidrani v vinogradniški kulturi območja Roero. V zgodovinskem in kulturnem smislu se zdi, da izvor imena arneis, sorte vinske trte, ki se od 15. stoletja prideluje na hribih območja Roero, izhaja iz takratne navade lokalnih pridelovalcev, ki so značaj tega belega vina povezovali z narečnim izrazom za neukrotljivo, nezanesljivo in vzkipljivo osebo. Drugi viri pa ga povezujejo z narečno besedo „renexij“, ki se je v 15. stoletju uporabljala za sorto arneis in je bila prevzeta iz imena Renesio, vinograda na hribu nad mestom Canale.

Za območje Roero so značilna zelo strma pobočja, ki zahtevajo veliko pozornosti in trdega dela. Pomemben dejavnik je bila torej odločnost vinogradnikov, ki so z velikimi napori, ki jih je zahtevala ta pokrajina, pridobili potrebno znanje in izkušnje, da so lahko na najboljši možni način upravljali vse postopke v vinogradu do trgatve grozdja.

Poleg tega so pridelovalci sčasoma vse bolj izpopolnjevali svoje vinogradniške tehnike, pri čemer so uporabljali najprimernejše študije za določanje namenske rabe zemljišč glede na usmerjenost in sestavo zemljišč, da bi zagotovili kakovost pridelanih vin, in izključili zemljišča na dnu doline, ki so preveč ravna, premokra in premalo sončna. Pomemben dejavnik je tudi dolgoletno strokovno znanje pridelovalcev o staranju vin, med drugim v lesenih sodih, zlasti za vina „riserva“ . To omogoča proizvodnjo elegantnih rdečih vin z žametnimi tanini in pridihom začimb ter barvo, ki se nagiba h granatni, medtem ko bela vina ohranjajo sveže in sadne note ter barvo od slamnato rumene do zlato rumene. Peneča vina „Roero“ z DOCG, proizvedena v skladu z zahtevami, določenimi v veljavni zakonodaji za kategorijo 5 kakovostna peneča vina, imajo arome s pridihom kvasa, krušne skorje in vanilje ter se proizvajajo v različicah od popolnoma suhih do sladkih, kar kaže na njihovo vsestranskost.

9. Bistveni dodatni pogoji

Dodatne geografske enote

Pravni okvir:

zakonodaja EU

Vrsta dodatnega pogoja:

dodatne določbe o označevanju

Opis pogoja:

Pri označevanju vin z ZOP „Roero“ se lahko navede ime manjših „dodatnih geografskih enot“ na območju proizvodnje, ki se nanašajo na posebej razmejene občine, dele občin ali kraje, vključene v zadevni seznam.

Zahteve glede označevanja

Pravni okvir:

zakonodaja EU

Vrsta dodatnega pogoja:

dodatne določbe o označevanju

Opis pogoja:

Pri vinih z ZOP „Roero“, proizvedenih iz grozdja arneis, je navedba sorte vinske trte na oznaki neobvezna.

Povezava na specifikacijo proizvoda

https://www.politicheagricole.it/flex/cm/pages/ServeBLOB.php/L/IT/IDPagina/16977

(1) UL L 347, 20.12.2013, str. 671.